Document ID: 31995D0337

31995D0337
L 200/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 25 юли 1995 година
за изменение на Решение 92/446/ЕИО от 27 юли 1992 г. относно въпросниците към директивите за водния сектор
(текст от значение за ЕИП)
(95/337/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 76/464/ЕИО на Съвета от 4 май 1976 г. относно замърсяването на водната околна среда на Общността, причинено от определени опасни вещества (1), изменена с Директива 91/692/ЕИО от 23 декември 1991 г. относно стандартизиране и рационализиране на докладите за прилагане на някои директиви, свързани с околната среда (2), и по-специално член 13, параграф 1 от нея, както и съответните разпоредби на другите директиви, посочени в приложение I към Директива 91/692/ЕИО,
като взе предвид Директива 75/440/ЕИО на Съвета от 16 юни 1975 г. относно изискванията за качество на повърхностните води, предназначени за производство на питейна вода в държавитечленки (3), последно изменена с Директива 91/692/ЕИО, и по-специално член 9а от него,
като взе предвид Директива 80/778/ЕИО на Съвета от 15 юли 1980 г. относно изискваното качество на водата, предназначена за консумация от човека (4), последно изменена с Директива 91/692/ЕИО, и по-специално член 17а от нея,
като взе предвид Директива 76/160/ЕИО на Съвета от 8 декември 1975 г. относно качеството на водите за къпане (5), последно изменена с Директива 91/692/ЕИО, и по-специално член 13 от нея,
като има предвид, че държавите-членки са длъжни да изготвят доклад за прилагането на някои директиви на Общността на основата на въпросници или схеми, съставени от Комисията съгласно процедурата, предвидена в член 6 от Директива 91/692/ЕИО; тези въпросници или схеми трябва да бъдат съставени от Комисията, която се подпомага в тази задача от Комитет, съставен от представители на държавите-членки и председателстван от представители на Комисията;
като има предвид, че с Решение 92/446/ЕИО (6) Комисията е установила схемите на въпросниците, на основата на които от държавите-членки се изисква да изготвят доклади за прилагането на някои директиви на Общността за водния сектор;
като има предвид, че за да се вземат предвид резултатите от по-нататъшните консултации, провеждани с Комитета, тези въпросници следва да съдържат пояснителни бележки и таблици с прецизно уговорено съдържание, така че да се изяснят задълженията, наложени на държавите-членки във връзка с представянето на докладите, както и да се гарантира, че информацията, предоставяна от държавите-членки на Комисията, е подробна, съгласувана и съпоставима;
като има предвид, че Решение 92/446/ЕИО на Комисията следва да бъде поради това променено, без да се засягат посочените изисквания за представяне на докладите;
като има предвид, че предвидените в настоящото решение мерки не са били предмет на становище на Комитета, създаден съгласно член 6 от Директива 91/692/ЕИО, предоставено в определения от председателя му срок,
ПРИЕ НАСТОЯЩОТО РЕШЕНИЕ:
Член 1
Приложението към Решение 92/446/ЕИО се заменя с приложението към настоящото решение.
Член 2
Адресати на настоящото решение са държавите-членки.
Съставено в Брюксел на 25 юли 1995 година.

Labels: 12
15
20